KIRJALLINEN KYSYMYS E-3429/01

esittäjä(t): Armando Cossutta (GUE/NGL) komissiolle

(21. joulukuuta 2001)

Aihe: Berlaymontin tapaus ja komission jäsenen Neil Kinnockin lausunnot

Vastauksessaan kysymykseeni E-0993/01(1) komissaari Kinnock selosti erittäin vakuuttavasti käytetyn menettelyn. Muutenkin on tunnettua, että Kinnock on kunnian mies. Kuitenkaan vastaus ei tuo selvyyttä siihen mikä sai hallinnon pääosaston korkeimmat johtajat pääjohtaja Horst Reinchenbachin sekä asiasta vastaavan johtajan Spike Broweradin toimittamaan suoraan komissaarille virallisen huomautuksen, jossa kumotaan hänen yksiköidensä valmistelema lausuntoluonnos. Heidän huomautuksessaan ilmoitetaan, että he ovat kertakaikkisen tyrmistyneitä lukiessaan että te vaikutatte uskovan, että teidän omat yksikkönne eivät ole toimittaneet asianmukaista tietoa. Komissaarin laatimassa huomautuksessa mainittiin, että komissaarilla ja hänen kabinetillaan on toistuvasti ollut ongelmia saada ajoissa yksityiskohtaisia tietoja.

Tässä tapauksessa komission jäsen Kinnock on voinut hallinnon toiminnan ansiosta kertoa totuuden Berlaymontin korjaustöihin liittyvistä petoksista kaikkien unionin kansalaisten tyydytykseksi.

1. Eikö Kinnock pidä vakavana sitä, että hänen alaisuudessaan toimivat tärkeät ja luottamukselliset yksiköt eivät tunne asioiden oikeaa laitaa ja voivat pakottaa hänet lausumaan vääriä todistuksia budjettivallan käyttäjille?

2. Eikö komissio pidä erittäin huolestuttavana, että komission hallinnonuudistuksesta vastaava komissaari ei ole pystynyt hankkimaan itselleen pätevää avustajakuntaa?

(1) EYVL C 340 E, 4.12.2001, s. 141.

Neil Kinnockin komission puolesta antama vastaus

(18. helmikuuta 2002)

Toisin kuin arvoisan parlamentin jäsenen kysymyksessä väitetään, minua ei ole koskaan pakotettu lausumaan vääriä todistuksia budjettivallan käyttäjille, enkä ole lausunut mitään vääriä todistuksia.

Kuten totesin hyvin perusteellisessa vastauksessani arvoisan parlamentin jäsenen kirjalliseen kysymykseen E-0993/01(1), väärinkäsitys 22. helmikuuta 2001 laatimastani alustavasta lausuntoluonnoksesta talousarvion valvontavaliokunnalle (Cocobu) 26. helmikuuta 2001, johti siihen, että pääjohtaja Reichenbach ja johtaja Brouwer laativat huomautuksen. Väärinkäsitys selvitettiin helposti ja nopeasti 26. helmikuuta 2001 pidetyssä aamukokouksessa. Kuten totesin talousarvion valvontavaliokunnalle ja toistin vastauksessani kysymykseen E-0993/01, olin varmistanut sen, että asiaa koskevien tietojen kulkua on tehostettu, ja hankkinut kaikkia viimeksi kuluneiden kuukausien merkittäviä tapahtumia koskevat täydelliset tiedot. Tämä on luonnollisesti jatkunut siitä lähtien.

Satunnaisia väärintulkintoja esiintyy kaikissa organisaatioissa, joissa ihmiset työskentelevät. Kanssani työskentelevä henkilöstö on erinomaista, mutta sen jäsenet ovat inhimillisiä ja onneksi niin. Minun laillani ja ilmeisesti myös arvoisan parlamentin jäsenen lailla he saattavat ajoittain, joskin harvoin, tulkita tietoja väärin.

Vaikka arvoisan parlamentin jäsenen kysymyksessään mainitsema huolestuneisuus on kiistämättä osoitusta vilpittömästä myötätunnosta, voin tyytyväisenä vakuuttaa hänelle, että se on tarpeetonta.

Arvoisa parlamentin jäsen on varmaankin kiinnostunut tietämään, että Berlaymont-hankkeen hallintoon liittyviä mahdollisia ongelmia koskeva kertomus, jonka pyysin sisäiseltä tarkastukselta, on hiljattain toimitettu minulle. Se toimitetaan aikanaan parlamentille talousarvion valvontavaliokunnan puheenjohtajan kautta. Lisäksi olen selostanut parlamentille useita kertoja, että OLAFille ilmoitettiin 17. marraskuuta 2000 huolestuneisuudestani mahdollisista petoksista joissakin toimissa, jotka liittyvät Berlaymont-rakennuksen kunnostustöihin. Tämän seurauksena OLAF aloitti tutkinnan. Tämän tutkinnan tulokset eivät ole vielä tiedossa.

(1) EYVL C 340 E, 4.12.2001, s. 141.